钦定古今图书集成/明伦汇编/人事典/第022卷 > 《本草纲目》 > 《癖石集解》
## 钦定古今图书集成/明伦汇编/人事典/第022卷 > 《本草纲目》 > 《癖石集解》

李时珍曰：“有人专心成癖，及病症块，凝结成石，如牛
黄、狗宝、鲊答之类，皆诸兽之病也。”观夫星陨为石，沙
淋、石淋及释氏颅囟结成舍利子，皆精气凝结而然。
故“《格物论》云：‘石者，气之核也’。”群书所载，如宝圭化石，
老树化石，皆无情之变异也。鱼蛇虾蟹，皆能化石，乃
有情之变异也。《世说》载：贞妇登山望夫，化而为石。此
盖志一不分，遂入于无情也。《宋史》载：石工采石，陷入
石穴，三年掘出犹活，见风遂化为石，此盖吞纳石气，
久而与之俱化也。夫生形尚全化石，则顽心症癖之
化石，亦其理也。《程子遗书》云：“波斯人发古墓，见肌肤
都尽，惟心坚如石锯开，中有山水如画，旁有一女，凭
阑凝睇。盖此女有爱山水癖，遂致融”结如此。宋濂云：
“一浮屠行大乘三昧法，示寂后焚之，惟心不化，状如
佛像，非金非石。又一人行禅观法，及死火葬，心内包
观音像悉具。”《医书》云：“一人病症死，火化有块如石。”此
皆症癖顽凝成石之迹，故并录之